All Blacks kou klippe teen PumasDie All Blacks se Beauden Barrett word geduik deur die Argentynse Pumas se Santiago Medrano (regs) en Mayco Vivas tydens hul kragmeting in Buenos Aires. (Foto: Natacha Pisarenko/AP) Daar is ŉ groot gaping tussen die All Blacks se beste en tweede beste span. Dit is Saterdagaand in Buenos Aires bewys toe die Nieu-Seelanders met 20-16 teen die Argentynse Pumas in die Rugbykampioenskap deurgeskraap het nadat hulle rustyd met 20-9 voor was. Waar die All Blacks sonder verskeie spelers van die Crusaders, wat in die onlangse Superrugby-eindstryd in Christchurch met die Jaguares klaargespeel het, moes klaarkom, het die Pumas 13 Jaguares ingesluit. Dit was net die losskakel Nicolás Sánchez en die stut Juan Figallo, wat albei oorsee hul brood en botter verdien, wat nie in die Superreeks gespeel het nie. Hulle is soos bloedbroers, hul samespel is uit die boonste rakke, daar skort niks met hul passie of al die nodige vaardighede nie. Die All Blacks se hoofafrigter, Steve Hansen, hou dop wat op die veld gebeur tydens die All Blacks se wedstryd teen die Argentynse Pumas op 20 Julie 2019. (Foto: Natacha Pisarenko/AP) Wat kommerwekkend vir die All Blacks was, was die spelpeil van wedstrydwenners soos Ben Smith (heelagter), Jordie Barrett (hoekom het hy vleuel gespeel?), Beauden Barrett, Aaron Smith en ŉ rits van die voorspelers. Só gaan die All Blacks nie die Rugbykampioenskap wen nie, só kan die All Blacks hul rieme in die Wêreldbekertoernooi styfloop. As die Pumas ook nie verskeie kanse deur hul vingers laat glip het nie, as Sánchez se korrel nie skeef was nie, as hulle in die laaste drie minute, met die All Blacks se doellyn in sig, byna onverklaarbaar nie met hul rolmale oor die doellyn vir die wendrie kon kom nie, kon hulle hul eerste oorwinning ooit oor die Kiwi’s behaal het. Nietemin, die Pumas pluk al hoe meer die vrugte om in die Superreeks te speel. Hulle het ysters in Pablo Matera, Agustin Creevy en Marcos Kremer en gevaarlike agterspelers in Jeromino de la Fuente, Emiliano Bofelli en Matias Moroni. Kom ons wees eerlik, die Sanzaar-base het uit hul pad gegaan om Argentynse rugby op te hef, maar nou het hulle ŉ baie taai tameletjie: die Argentyne het hulle eintlik ŉ rat voor die oë gedraai, want hul toetsspan speel weekliks saam en skakel al hoe meer hul leemtes en swakplekke uit. Die All Blacks se Ben Smith word geduik deur die Argentynse Pumas-skrumskakel, Felipe Ezcurra. (Foto: Natacha Pisarenko/AP) Hou hul vordering maar dop in die Rugbykampioenskap, hou hulle maar dop later vanjaar in Japan in die WB-toernooi. Hulle ding saam met Engeland, Frankryk, die VSA en Tonga in ŉ groep mee en as hulle nie te veel beserings opdoen nie, is hulle baie sterk in die wedloop om minstens tot die kwarteindronde deur te dring. Aan die ander kant sal ŉ groot fout wees om die All Blacks ná net een swak vertoning af te skryf. Dalk was dit die tydige wekroep wat hulle nodig gehad het. Hulle is nie verniet al jare lank die manteldraers van wêreldrugby nie, al gly hulle so nou en dan. Puntemakers: Nieu-Seeland 20 (20): Drieë: Ngani Laumape, Brodie Retallick. Doelskoppe: Beauden Barrett (2). Strafdoele: Barrett (2). Argentinië 16 (9): Drie: Emiliano Bofelli. Doelskop: Nicolas Sánchez. Strafdoele: Sánchez (2), Bofelli.